થોડા સમય પહેલાં સાધ્વી જયશ્રીગીરી દ્વારા આયોજિત કીર્તિદાનના ડાયરાનો એક વીડિયો વાઇરલ થયો હતો. આ વીડિયોનો અભ્યાસ ઘણી રસપ્રદ માહિતી પૂરી પાડે છે. ડાયરાના સ્થળે કીર્તિદાનના સ્વાગતના દોઢ મિનિટના આ વીડિયોમાં, એકસરખા ગામઠી પહેરવેશમાં કેટલીક રૂપાળી યુવતીઓ કતારમાં રાસડા લેતી આગળ ચાલી રહી છે. તેની પાછળ એક મોટી મૂછોવાળા તેની પાસે રહેલી બેનાળી બંદૂકમાં કારતૂસ ભરીને હવામાં ફાયરિંગ કરે છે. તેની બાજુમાં ચાલી રહેલો ફૂટડો યુવાન ખિસ્સામાંથી નાનકડી રિવોલ્વર કાઢી હવામાં ફાયરિંગ કરે છે. આ બંનેની પાછળ જયશ્રી દબદબાભેર ચાલી રહ્યાં છે અને તેની પાછળ કીર્તિદાન ચાલી રહ્યા છે. ‘અભિયાન’ની ટીમે આ વીડિયોની સ્થાનિક લોકોમાં તપાસ કરાવી તો લોકમુખેથી નીકળેલી વાત કંઈક આવી હતી, રાસડા લેતી અને દેહાતી લાગતી યુવતીઓ મુંબઈથી બોલાવેલી બારગર્લ, કોલગર્લ હતી. કીર્તિદાનના ડાયરા માટે આબુ રોડથી ભારે માત્રામાં દારૂની પેટીઓ ઊતરી હતી. પીવાયો એટલો પીધો અને ૨૪ બાટલી વધ્યો તે સાધ્વીના નિવાસે મૂક્યો જે ૨૬ જાન્યુઆરીએ પોલીસના દરોડા દરમિયાન પકડાયો. ફૂટડો યુવાન બહારના રાજ્યનો અને સાધ્વી માટે કામ કરતો શાર્પશૂટર છે. જયશ્રીની ગેંગમાં આવા ઘણા રિવોલ્વરધારીઓ હોવાનું કહેવાય છે.